정조 8년 · 목
領議政鄭存謙曰。伏聞元子行步完實。莫重大禮。不宜少緩。此是自上按例應行之典。非在下煩聒之事矣。予曰。在昔丙辰正月初一日。故相閔鎭遠終始立異。至於出班而奏。此因故相鄭太和故事也。其在祈永惜保之道。姑爲遲待。有何所妨。卿等雖不及故相。似此等處。何不將順乎。存謙曰。臣等固不及於古大臣。而至於此時。則雖使故相當之。亦必如臣等之言矣。予曰。故相豈不及卿等之見而然乎。左議政李福源曰。春者四時之元也。封册之禮。必行於春月者。古例已然。此臣等所以屢請而不知止也。右議政金熤曰。下敎至此。臣等敢不仰體聖意之攸在。而朝野群情。豈不萬萬抑鬱乎。存謙曰。 皇朝册禮。雖有莫重之典。而我朝故事。豈無自有之制乎。予曰。 皇朝典禮。遣使發册。不必汲汲。且拜跪之節。將不得如例。顧今愼惜之道。尤不當若是。以今視古。豈異乎哉。予曰。同副承旨入侍。予曰。古或有館錄屢朔後堂錄之例。而不如今番之太遲久矣。頃飭右相。欲使替行。而以卿之不久當出。故勢難强迫。迤至于今矣。卿旣出仕。從速擧行好矣。文衡亦以卿之不出。似當引嫌。而今則領事旣主管。更何嫌焉。福源曰。旣當館錄。則恐不必嫌於堂錄。而近日連爲行公矣。予曰。前以文衡。有所遭事矣。堂錄則無引義之端否。備堂有相知者乎。備堂鄭尙淳等曰。此非堂錄事。因科事而有所遭矣。予曰。領事文衡旣已行公。則堂錄不宜遲延。何日欲開坐乎。存謙曰。雖於今日之內。亦當擧行矣。福源曰。明日雖爲進見日次。而今日又當進見矣。存謙曰。輔養官今方進見。臣亦同入仰瞻。區區之願也。予曰。皆入好矣。存謙曰。使行竣還。誠甚多幸。而方物賚去。亦善爲之事矣。予曰。出疆執贄。古語有之。其在事大之義。何可空手而往乎。福源曰。待他國之例。雖未知如何。而至於我國事。順便極矣。存謙曰。昨年因惠廳堂上鄭民始所啓。各道漁鹽船稅。道臣句管比總收納事。令各該道道臣詳探民情事勢。審察便否。論理狀聞之意。覆奏分付矣。諸道道臣狀本。皆已來到。而平安監司李性源以爲今若出付道臣。總察董飭。加現代頉之政。一委地方官。以彼邑有餘之數。充此邑不足之稅。一年應納之外。如有剩餘之錢。又爲明白留儲。以備來後減縮。則官稅自準。民力庶裕。比總一欸。雖不可硬定。而苟非有所準的。易致任自增減。若以益何之義。酌定適中之稅。則期以歲年。似有成效。請令廟堂稟處矣。蓋此漁鹽船稅。各道監營。另加句檢。以防滲漏。本是當初事目。總察董飭。付之道臣。使之申飭地方官。加現代頉。從實釐正。以倣較數歲爲貢之制。量宜酌定。則隱漏白徵。幷祛其弊。稅入經用。亦不至縮。可公私兩便之道。而而若不嚴立科條。明定事目。則效未及見。別生弊端。亦甚可慮。使均堂議于諸大臣。講定節目。啓下後行會諸道。以爲永久遵行之地。恐合事宜。故敢達。予曰。近以漁鹽船三稅。予之所以歷詢。卿等所以覆奏。亦已詳且屢矣。大抵均廳之管領三稅。寔出於先大王恤民隱救民弊之聖意。減布之惠。 德意藹然。在予繼述之道。惟當謹守事目。只是稍換其主管而已。且念田畓結役。出於任土之貢。奴婢貢案。亦有此總之法。至於隱餘結之加起執卜。選武布之按簿收布。皆付之各道各邑。而獨此三稅。謂有難便之端者。誠莫曉其故也。京司之句管。必不及於外邑之詳備。道臣之親執。反有勝於該堂之遙領。籌其便否。計其效害。實無變更之嫌。且免苟且之弊。今若一付之該邑。使之以實比總。則本廳稅額之漸縮。非所當憂。京外魚產之踴貴。亦可救弊矣。左右相之意何如。福源曰。此非大段通變之事。只是隨時救弊之意。而節目若不善成。則恐未免又生弊端。大抵法愈密則弊愈多。大體要嚴確。節目則要寬簡。然後道臣守令。庶可以奉而擧行。而弊亦不及於民矣。熤曰。自該道主管。而爲道比總之法者。爲救其漁鹽船稅白徵之弊也。此只爲釐革其主管者而已。初非事目之有所更張。則旣無變舊法之嫌。而實有矯宿弊之益矣。但低其總等。然後朝家恤民之德意。庶可以下究矣。予曰。備堂各陳所見。工曹判書具善復曰。海民白地徵稅之弊。自朝家欲爲釐正。則付之於營邑。隨起隨頉。不減於比年之總。則在均廳。別無損益。在下民。實多蒙惠。均堂都總句管。則節目自如。一時營邑之檢察。無異於今之各邑收捧上送之例。與節目之變改有間。依大臣所奏。許施似好矣。司直鄭尙淳曰。漁鹽船稅之生弊旣久。爲害轉甚。海民至於難保之境。今若小加變通。出付各該道臣。使之善爲比總。從實收稅。則雖不大段釐革。而可爲一分矯捄之道矣。副司直金魯鎭曰。臣於待罪沁都時。因備局關。以酌量都數。委之守臣。俾除漁箭鹽盆陳廢處白徵之弊。已有所論理狀聞者。而所慮者。或以法禁之稍解。復有京外衙門及宮房如前侵徵之弊。則其爲民弊。反不如仍舊之爲愈。此則嚴其事目。然後可無生弊之端矣。開城留守鄭昌聖曰。出付各該道臣。使之句管。則其在事面。誠爲正當。無容更議。吏曹判書徐有隣曰。臣則從前以出付各道之得當仰達。別無他見矣。備堂鄭好仁曰。付諸道臣。主管捧納。似好矣。徐有慶曰。自該營轉納均廳。則庶除民弊矣。右參贊徐浩修曰。一如餘奴貢錢之例。則外邑無所措手。必有大段掣礙處。總外之數。則竝付各該道。使之隨時闊挾似好矣。戶曹判書鄭一祥曰。出付之後。或不無吏鄕輩作奸侵徵海民之慮。嚴立科條。則豈敢如前作弊乎。禮曹判書嚴璹曰。臣則自前以付之道臣。然後可以救弊之意。屢與均堂酬酌矣。今亦無他見。此不過主管之暫換名色而已。似無改易事目之弊矣。漢城判尹金履素曰。出付本道。着意主管。量宜收稅。則似勝於均廳之遙度。而庶免白徵之弊矣。刑曹判書尹塾曰。大抵欲捄白徵之弊。則似當出付該道該邑。隨起收稅。事目則別無改革之端矣。趙時俊曰。此則惟在其時更張之如何矣。咸春君李昌運曰。今此漁鹽船稅之出給各該道。比總收稅。誠是民願。事係更張。博詢處分。恐似得宜矣。副司直徐有大曰。事係更張。臣無他見。而到今三十年廢閣之餘。今若還付統營。則營屬輩多年失利。常懷憤鬱其所收捧之際。恐有生弊之慮矣。吏曹參判金夏材曰。今宜出付道臣。俾勿如前征督。只隨起隨稅。以除民邑倒懸之弊。恐不可已也。漢城右尹蔡弘履曰。臣待罪關東時。本道句管便否。博議守令。採探民情。已有狀聞。而守令之意則或可或否。民情則頗願自本道句管矣。同敦寧金文淳曰。嚴飭道臣守令。使之句管擧行。則隱漏之弊。白徵之患。庶有釐正之道矣。徐有防曰。今此出付各道之論。非關於大變通。不過使營邑主管而已。揆以事面。似尤得宜矣。江華留守鄭志儉曰。今此漁鹽船稅。使道臣審察虛實。比總上納。則畢竟歸於均廳一也。依此行之。恐得宜矣。承旨朴祐福[源:I-PERSON]沈豊之曰。出付本道。似爲得宜矣。予曰。諸備堂旣如此。卿等更與原任大臣爛議。以草記指一稟處。開城留守鄭昌聖曰。本府以關防重地。都試之設行。專爲激勵武士之地。而閑良無論優等。沒技則加資。優等竝許直赴。出身沒技則加資。優等則只令本府施賞。所謂本府之賞。不過將校之任。則在渠自是應差之窠。無足聳動。故武藝解弛可悶。春試今不遠。依西北優等例。許其調用邊將。則人皆樂赴。益加肄習。似得勸獎之實效。而事係變通。請下詢大臣處之。予詢大臣。福源曰。本府施賞。其來已久。邊將之路。亦不宜太廣。不如仍舊貫矣。予曰。依爲之。昌聖曰。日前自該曹以桂坊薦人事。有所行關。而限以來月內修啓矣。本府若有扷萃之人。則亦無不可薦之義。而旣無其人。則有難隨衆强薦矣。予曰。依爲之。有隣曰。日前戶判以倉官相換事。有所仰達者矣。臣更聞戶判之言。則倉官三人。尹最遠李德懋。俱是可堪之人。而金在瀗一人。只合相換云。何以爲之。予曰。豈可區別。一竝相換。而亦不必出擧條矣。有隣曰。因洪聖淵所啓雜技出六人事。有回啓矣。予曰。此亦非出擧條之事。置之。此後則須勿數遷好矣。有隣曰。吏批末仕。實爲難處。予曰。末仕中不堪當於兵批者。或遷吏批。無論某職。初不難愼。誠甚悶然。此後與兵判相議。從長善處。予曰。垣墻之役。猶可擧行。此時土木豈容輕議乎。光明殿如干修改處。已改爲否。有隣曰。未及擧行矣。一祥曰。樂院風物藏置殿庭事。頃有下敎。而仁政殿則兩廊無房舍。似當合壁而爲之矣。予曰。事涉張大。只出箭窓好矣。善復曰。宮墻之役。當待下敎擧行矣。予曰。始役宜於何月乎。善復曰。解凍姑遠。趁閏月始役似好矣。嚴璹曰。昨見 永禧殿官員所報。則每歲初殿苑種樹。自軍門進排。而不善擧行云。繼自今各軍門惕念擧行事。定式似好矣。予曰。殿後地狹。樹木且茂。不必逐年栽植。更待看審後。商議爲之。姑勿出擧條。漢城判尹金履素曰。昨秋判尹徐有隣以沙峴內外橋梁。待春修改事。有所稟達事矣。解凍不遠。何當擧行乎。予曰。無論某時始役。使將臣看飭好矣。修改物力。當入幾何。戶判知之乎。一祥曰。臣未見其役處。姑難臆料矣。予曰。判尹與戶判往見形止後。以草記稟處。敎曰。前平安監司入侍。予曰。六路告謙。民事罔涯。本道則幸不至太甚。大體年事果何如。平安監司李性源曰。本道雖云免歉。亦不大段。江界楚山寧遠孟山等邑。則方有救急之擧。此外沿海邑。間多有被災處矣。承旨柳誼曰。諸臺諫不能趁卽進前。執義姜★(亻+寅)。掌令李鼎運。持平宋民載。獻納兪岳柱。正言崔守魯。請竝推考。予曰。依爲之。敎曰。承旨退出後。招致畿營吏。以擊錚人之構誣重臣。事極驚駭。爲先嚴刑一次後。回啓之意分付。敎曰。聞領相今日將行堂錄云。政領西壁。或有實病。或有實故。竝許遞。前望單子。斯速入之。又敎曰。注書出去。都堂會圈催促。又敎曰。玉堂闕員及參圈諸人。竝記入。